ועדת הכנסת, כנסת 17, פרוטוקול מספר 57, 2006-11-29 09:00

רוחמה אברהם-בלילא: בוקר טוב.

רוחמה אברהם-בלילא: אני פותחת ישיבה של ועדת הכנסת.

רוחמה אברהם-בלילא: על סדר היום שני נושאים.

רוחמה אברהם-בלילא: הנושא הראשון הוא בדיקות רפואיות תקופתיות לחברי הכנסת.

רוחמה אברהם-בלילא: הנושא השני הוא תשלומים לחברי הכנסת לשעבר.

רוחמה אברהם-בלילא: בהזדמנות הזאת אני מקדמת בברכה את כל חברי הכנסת שטרחו והגיעו, אנחנו גם נשמע חלק מהם.

רוחמה אברהם-בלילא: כמובן שדן תיכון ייצג אותם.

רוחמה אברהם-בלילא: אם יש למי מחברי הכנסת לשעבר מה לומר בעניין הזה, נשמח לשמוע אותו.

רוחמה אברהם-בלילא: אני מבקשת שהדיון יתקיים בצורה עניינית.

רוחמה אברהם-בלילא: יכול להיות שיש כאן עניין שהוא קצת רגשי.

רוחמה אברהם-בלילא: אני מתכוונת לקיים את הדיון.

רוחמה אברהם-בלילא: בוועדה הזאת ישבו מספר חודשים לא רב ואני חושבת שצריך לקיים דיון פורה.

רוחמה אברהם-בלילא: לכל אחד מחברי הכנסת תהיה הזדמנות להשמיע את דברו.

רוחמה אברהם-בלילא: באשר לשאלתך, יורם מרציאנו, לגבי החומר שהונח על שולחננו עכשיו.

רוחמה אברהם-בלילא: את שתי ההמלצות של הוועדה קיבלתם בערך לפני כחודש והתבקשתם להעיר הערותיכם.

רוחמה אברהם-בלילא: החומר שהונח על שולחנכם, כעת, הוגש על ידי חבר הכנסת דן תיכון, עם כל החומר שהוא מצא לנכון וחשב שכדאי שתראו.

רוחמה אברהם-בלילא: אני מודיעה כבר עכשיו שאנחנו פותחים דיון.

רוחמה אברהם-בלילא: אני לא מאמינה שעד השעה 11:00 נסיים את זה.

רוחמה אברהם-בלילא: אני אציג את הנושא.

רוחמה אברהם-בלילא: נפתח דיון קצר מאוד.

רוחמה אברהם-בלילא: אני מוכרחה לומר שלמעט הסתייגות אחת של חבר הכנסת יצחק לוי, לא קיבלתי הסתייגות נוספת.

רוחמה אברהם-בלילא: ההמלצה בנוגע לבדיקות רפואיות תקופתיות לחברי הכנסת המכהנים, החלה כיוזמה של יושבת ראש הכנסת, שפנתה לוועדה ציבורית.

רוחמה אברהם-בלילא: הוועדה הציבורית מצאה שיש מקום לאשר מימון של בדיקות כאלה כחלק מהתנאים של חברי הכנסת המכהנים.

רוחמה אברהם-בלילא: כמצוין בהמלצה, הוועדה הציבורית מצאה כי בדיקות מסוג זה מקובלות במגזרים שונים.

רוחמה אברהם-בלילא: עוד ציינה הוועדה הציבורית כי עלות הבדיקות, בחלק מהמכונים, היא בסך 750 שקלים וישנם מכונים שבהם העלות גבוהה יותר.

רוחמה אברהם-בלילא: ההמלצה שבפנינו גורסת, שחברי הכנסת יהיו זכאים, פעם בשנה, להשתתפות של הכנסת בעלות בדיקה רפואית תקופתית בסכום של עד 750 שקלים, על סמך חשבונית שתוגש לכנסת.

רוחמה אברהם-בלילא: הבדיקות ייעשו במכון רפואי שיאושר בידי רופא הכנסת, כדי לוודא שמדובר במכון ברמה גבוהה.

רוחמה אברהם-בלילא: כמו שאמרתי, חבר הכנסת יצחק לוי הגיש השגה להמלצה הזאת, לפיה השתתפות הכנסת בעלות הבדיקה הרפואית תהיה בסכום של עד 500 שקלים חדשים.

רוחמה אברהם-בלילא: יפתח את הנושא מנכ"ל הכנסת ולאחר מכן פרופ' גרונאו.

רוחמה אברהם-בלילא: מי מחברי הכנסת שרוצה לדבר מוזמן להירשם.

אבי בלשניקוב: גברתי היושבת ראש, בוקר טוב.

אבי בלשניקוב: לדעתי ציינת את רוב הדברים, זה גם מופיע בהמלצות שמונחות בפניכם עם ההמלצות של ועדת גרונאו.

אבי בלשניקוב: תרשי לי להתייחס להסתייגות של חבר הכנסת יצחק לוי.

אבי בלשניקוב: אני לא חושב שצריך לעשות הפרדה לרעה בין חברי הכנסת לבין עובדי המדינה מן המניין, שמשרתים בשרות הציבורי.

אבי בלשניקוב: מדובר בעשרות אלפי עובדים בשירות הציבורי בכל משרדי הממשלה.

אבי בלשניקוב: לא עושים שם את האבחנה הזאת.

אבי בלשניקוב: בשירות המדינה העובד משתתף בעלות של 100 שקלים לבדיקה.

אבי בלשניקוב: אגב, במכונים יקרים יותר, בסכומים גדולים יותר.

אבי בלשניקוב: אני חושב שהלכנו כאן על הצד הכי צנוע, הכי ראוי, שאיננו מנקר עיניים.

אבי בלשניקוב: אני חייב לציין שיושבת ראש הכנסת אפילו פנתה לוועדה והציעה, לפנים משורת הדין, שחברי הכנסת ישתתפו בהשתתפות עצמית של 200 שקלים.

אבי בלשניקוב: הוועדה הציבורית דחתה את הרעיון הזה והלכה על הסיכום של 750 שקלים.

אבי בלשניקוב: להיכנס כרגע לדיון של 750 שקלים או 500 שקלים, אני חושב שזה לא ראוי, זה לא במקום.

אבי בלשניקוב: נהפוך הוא, אין כאן שום הטבה נוספת מעבר למה שמקבל כל עובד מדינה רגיל מהדרגה הנמוכה עד הרמה הכי גבוהה שיש.

ראובן ריבלין: אני חושב שזה מוסכם על כולם.

יורם מרציאנו: אני חושב שיש הסכמה.

יורם מרציאנו: זה חלק מהדיונים שלא מוסיפים לנו כבוד.

יורם מרציאנו: חבר'ה, בואו נגמור עם זה.

יורם מרציאנו: שמחר נמצא כותרת שהתחלנו לדאוג לעצמנו?

משה שרוני: העובדים אצלי עוברים בדיקות תקופתיות והעירייה משלמת את זה.

משה שרוני: מה הבעיה?

יורם מרציאנו: אין בעיה, אנחנו מסכימים.

רוחמה אברהם-בלילא: כדי שלא תאמרו שאני סותמת לכם פיות, חשבתי שאם מי מחברי הכנסת רוצה לומר משהו בעניין, הוא מוזמן.

רוחמה אברהם-בלילא: מכיוון שאני רואה שיש הסכמה ואתם מעוניינים להביא את זה להצבעה, אז נעבור להצבעה.

רוחמה אברהם-בלילא: פרופ' גרונאו, אתה רוצה לומר משהו לפני שאנחנו עוברים להצבעה?

ראובן גרונאו: ההצעה מדברת בעד עצמה.

ראובן גרונאו: אנחנו לא ראינו מקום להשתתפות עצמית בסכומים סמליים קטנים.

ראובן גרונאו: להיפך, רצינו לקבוע חסם כלפי מעלה, שמי שמעוניין בתכנית יותר יקרה, כדי לשמר את בריאותו, ישתתף בכל מה שמעל ל-750, כי יש מכונים שמציעים במחירים מעל זה ומי שרוצה לבקר בהם יתכבד וישלם את ההפרש.

ראובן גרונאו: אני חושב שזה הנוהל בכל מקום עבודה ציבורי.

רוחמה אברהם-בלילא: לצורך הבהרה, כפי שאומרת היועצת המשפטית, צריך להגיד שזה יתחיל בשנת 2007.

רוחמה אברהם-בלילא: אני עוברת להצבעה.

רוחמה אברהם-בלילא: מי בעד ההמלצות?

רוחמה אברהם-בלילא: הצבעה בעד - 9 נגד - אין נמנעים – אין ההצעה לקבל את המלצות הוועדה בנוגע לבדיקת רפואיות תקופתיות לחברי הכנסת, נתקבלה.

רוחמה אברהם-בלילא: 9 הצביעו בעד, אין מתנגדים אין נמנעים.

רוחמה אברהם-בלילא: לכן אני קובעת שההמלצה בנושא השתתפות בבדיקות רפואיות של חברי הכנסת בסך של 750 שקלים, תתקבל החל מה-1.1.2007.

רוחמה אברהם-בלילא: 2.

רוחמה אברהם-בלילא: תשלומים עבור שירותי טלפון ועיתון לחברי הכנסת לשעבר

רוחמה אברהם-בלילא: ההמלצה השניה נוגעת לחברי הכנסת לשעבר.

רוחמה אברהם-בלילא: בעצם היא המשך לדיון שהחל בשלהי הכנסת הקודמת.

רוחמה אברהם-בלילא: בכנסת ה-16 פנה יושב ראש הכנסת לוועדה הציבורית בבקשה שתגיש המלצות כוללות בנושא חברי הכנסת לשעבר.

רוחמה אברהם-בלילא: ההמלצות הוגשו ואושרו בידי ועדת הכנסת.

רוחמה אברהם-בלילא: נושא אחד נשאר פתוח ואנו אמורים לדון בו כעת.

רוחמה אברהם-בלילא: הנושא הוא תנאים נלווים לקצבה, טלפונים ועיתונים הניתנים לחברי כנסת לשעבר.

רוחמה אברהם-בלילא: ועדת גרונאו המליצה, עוד בכנסת הקודמת, כי הטבות אלה לא ישולמו לכל החיים אלא לתקופה מוגבלת לאחר סיום הכהונה, וזאת בשל העובדה שההטבות אינן באות להוות תחליף או תוספת לקצבה, אלא יש להן מטרה פונקציונאלית:

רוחמה אברהם-בלילא: לאפשר לחברי הכנסת לשעבר להמשיך את פעילות הציבורית וקשר עם הציבור גם בתקופה שבסמוך לפרישה מהכנסת.

רוחמה אברהם-בלילא: הוועדה התייחסה גם לנושא נסיעה חינם בתחבורה ציבורית לכל החיים.

רוחמה אברהם-בלילא: ועדת גרונאו המליצה כי הגבלת התקופה תחול הן על חברי כנסת חדשים והן על חברי כנסת ותיקים וגם על כאלה שכבר פרשו.

רוחמה אברהם-בלילא: ועדת גרונואו ציינה כי העלות השנתית של תשלום עבור עיתון לחברי הכנסת לשעבר היא כ- 360 אלף שקלים, והעלות השנתית של תשלומי הטלפון היא כ-2 מיליון שקלים.

רוחמה אברהם-בלילא: בכנסת הקודמת קיבלה ועדת הכנסת החלטה לפיה חברי כנסת שהחלו לכהן לראשונה בכנסת ה-17, יהיו זכאים לטלפון ועיתון רק למשך שנה מיום סיום הכהונה.

רוחמה אברהם-בלילא: ההחלטה הזאת, חברים, היא כבר בתוקף.

רוחמה אברהם-בלילא: לעניין חברי כנסת שמכהנים היום אבל החלו לכהן לפני הכנסת ה-17, נקרא להם לצורך העניין חברי כנסת ותיקים.

רוחמה אברהם-בלילא: לעניין חברי שכבר פרשו, ביקשה ועדת הכנסת כי הוועדה הציבורית תיפגש עם נציגי חברי הכנסת לשעבר ותגבש שוב את עמדתה.

רוחמה אברהם-בלילא: בהמלצה המונחת בפנינו מציינת הוועדה הציבורית כי נפגשה עם נציגי חברי הכנסת לשעבר, ובהם דן תיכון, גדעון בן ישראל, מאשה לובלסקי, אמנון לין, רפאל פנחסי, חיים קורפו ובני שליטא.

רוחמה אברהם-בלילא: בהמלצה מצוין כי חברי הכנסת לשעבר התנגדו לשינוי.

רוחמה אברהם-בלילא: עמדתם מובאת בנוסח שנמצא בפניכם ואני לא אחזור על הדברים.

רוחמה אברהם-בלילא: חברי הכנסת יביעו כאן את עמדתם, אני מקווה שכולכם הבנתם.

רוחמה אברהם-בלילא: אני מציינת כי בהמלצת הוועדה הציבורית מצוין שההמלצה מגובה בחוות דעת של היועצת המשפטית של הכנסת שלפיה, אין מניעה משפטית לבטל תשלומי הטלפון והעיתון לכל החיים ולהגבילם בתקופה, גם לגבי מי שפרש מהכנסת.

רוחמה אברהם-בלילא: חוות דעת מפורטת של היועצת המשפטית לכנסת מונחת בפניכם.

רוחמה אברהם-בלילא: ההמלצה המונחת כעת בפנינו היא כי חברי הכנסת הוותיקים יהיו זכאים לתשלומים עבור שירותי טלפון ועיתון למשך שנתיים מסיום הכהונה וחברי כנסת שכבר פרשו יהיו זכאים לשירותים אלה למשך שנתיים, מיום קבלת ההחלטה על ידי ועדת הכנסת.

רוחמה אברהם-בלילא: אני מזכירה, שהזכויות שבהן מדובר הן מנוי לעיתון אחד ותשלומי טלפון של כ- 840 שקלים לשנה כפול מספר שנות הכהונה בכנסת , עד לסכום שנתי של 8,400 שקלים.

רוחמה אברהם-בלילא: יש לנו המלצה שלישית.

רוחמה אברהם-בלילא: מכיוון שאנחנו בעידן הטכנולוגיה ויש יותר מקו טלפון אחד אשר משמש את חברי הכנסת בביתם, וקו טלפון נוסף לאינטרנט למחשב ולפקס, יש לנו המלצה שלישית של הוועדה לגבי מספר קווי טלפון שממונים לחברי הכנסת לשעבר.

רוחמה אברהם-בלילא: בכנסת ה-16 נקבע כי כדי למנוע שימוש לרעה, התשלום לחבר הכנסת לשעבר יינתן עבור קו נייח אחד בבית וקו נייד אחד על שמו, לשימוש של חבר הכנסת לשעבר.

רוחמה אברהם-בלילא: לבקשת חברי הכנסת לשעבר, ממליצה ועדת גרונאו כי לעניין קווים נייחים בבית יתאפשר מימון עבור 3 קווי טלפון כך שחבר הכנסת יוכל לקבל מימון לקו המשמש לפקס ולאינטרנט, כפי שכבר אמרתי.

רוחמה אברהם-בלילא: עד כאן תמצית ההמלצות שמונחות בפנינו.

רוחמה אברהם-בלילא: סדר הדיון יהיה כך: ראשון הדוברים יהיו פרופר גרונאו, לאחר מכן היועצת המשפטית של הכנסת, היושב ראש לשעבר ראובן ריבלין, וראשון הדוברים מטעם חברי הכנסת משה שרוני.

רוחמה אברהם-בלילא: אני חושבת שמן הראוי שמייד לאחר היושב ראש ראובן ריבלין, יציג את הדברים גם היו"ר לשעבר דן תיכון ולאחר מכן נפתח בדיון.

רוחמה אברהם-בלילא: בבקשה פרופסור גרונאו.

ראובן גרונאו: הוועדה נדרשה לנושא, כפי שנאמר, בעקבות פניית הכנסת עצמה.

ראובן גרונאו: בדיוני הכנסת עצמה ובוועדת כספים, ביחס להטבות נלוות לראשי ממשלה ולנשיאים, נקבעה נורמה חדשה של הגבלת זמן לאותן הטבות שקשורות במכשירי עבודה שמשתמש בהם נושא השליחות הציבורית.

ראובן גרונאו: אנחנו עשינו אבחנה חדה וברורה בין הקצבה ובין אותן הטבות נלוות.

ראובן גרונאו: אין שום קשר, ואני מדגיש, אין שום קשר בין הדברים.

ראובן גרונאו: הוועדות הציבוריות, שקדמו לוועדה שלנו, קידשו את הרעיון שגם אם חלה העלאה בשכר חברי הכנסת, לא ייגרע מזכויות הפנסיה שלהם, גם אם זכויות הפנסיה נקבעו על בסיס של שכר אחר.

ראובן גרונאו: כלומר, גם אם בעבר, כאשר היה שכר נמוך וחברי כנסת, כתוצאה, כדי להבטיח את הפנסיה שלהם, זכו ל-4% או 7% על כל שנת שירות, זכות זאת נשמרה להם גם כאשר השכר עלה.

ראובן גרונאו: אנחנו לא חושבים שיש מקום לשינוי הקביעה הזאת.

ראובן גרונאו: אנחנו לא חושבים שמה שאנחנו אומרים לגבי אותן הטבות נלוות, שנתפסות כמכשירי עבודה של שליח הציבור, בזמן שהוא מכהן בכנסת, יש להן איזושהי השלכה, לגבי הפנסיה של חברי כנסת.

ראובן גרונאו: קל וחומר לא על פנסיה של עובדי ציבורי אחרים והדברים מגובים בייעוץ משפטי.

ראובן גרונאו: אנחנו עסקנו בשתי הטבות עיקריות.

ראובן גרונאו: האחת היא הטלפונים והשניה העיתונים.

ראובן גרונאו: להדגיש, נושא העיתונים הוא נושא שלא היה מקדמה דנא, הוא נושא שבעצם נקבע רק לאחרונה.

ראובן גרונאו: הוא נקבע בשנת 2000.

ראובן גרונאו: עד לפני שנת 2000 חברי כנסת לא היו זכאים לעיתון חינם.

ראובן גרונאו: בשנת 2000 קבעה הכנסת שזכאי חברי כנסת לשעבר גם לעיתון חינם.

ראובן גרונאו: נושא הטלפונים הוא נושא יותר ותיק, נדרשו לו כבר ועדות ציבוריות קודמות והן כבר קבעו שיש מקום לקיצוץ בסעיפים האלה.

ראובן גרונאו: ועדת רוזן צבי קבעה לפחות מחצית ואנחנו חזרנו ונדרשנו לנושא הזה.

ראובן גרונאו: ועדת הכנסת קבעה שברמה העקרונית יש מקום לשינוי הנורמה.

ראובן גרונאו: כלומר, חברי כנסת שיתחילו לכהן, שהתחילו לכהן בכנסת הנוכחית, יהיו זכאים להטבות האלה רק במהלך שנה אחת מתום כהונתם.

ראובן גרונאו: אנחנו הצענו שחברי כנסת ותיקים יותר, מאחר והורגלו בנושא, יהיו זכאים לשנתיים.

ראובן גרונאו: אני ער לזה שחלק מחברי הכנסת הוותיקים לשעבר, ממשיכים בשליחות ציבורית.

ראובן גרונאו: להזכירכם, הרשימה כוללת למעלה מ-200 איש שזכאים לטלפון לפי המתכונת הנוכחית.

ראובן גרונאו: חלקם פרש כדי לעשות לביתו.

ראובן גרונאו: חלקם ביקש את אמון הציבור אבל הציבור לא נתן לו את אמונו ואמר לו שהוא יכול להמשיך לעסוק בעסקי ציבור אבל , לא על חשבון הציבור.

ראובן גרונאו: אמנם מדובר בהוצאה שנתית של 2 מיליון, אבל אם אנחנו ממשיכים לגלגל אותה לפחות - - -

יורם מרציאנו: סלח לי אדוני המלומד, אדוני הפרופסור, זה פשוט מקומם.

ראובן גרונאו: אדוני, אל תפריע לי.

ראובן גרונאו: מדובר אמנם בהוצאה שנתית - - -

נסים זאב: אפשר לעשות אבחנה בין חבר כנסת שעדיין זוכה לאמון הציבור לבין חבר כנסת שלא זוכה לאמון הציבור?

נסים זאב: אולי נעשה את החלוקה הזאת?

נסים זאב: אפשר לעשות הגדרה.

רוחמה אברהם-בלילא: אני לא בטוחה שהוא יצליח לשכנע איתכם, אבל לפחות לשמוע אותו בכל הכבוד הראוי.

רוחמה אברהם-בלילא: יחד עם זאת, אני מבינה את ההתקוממות.

רוחמה אברהם-בלילא: אני חושבת שגם בדבריך, פרופסור גרונאו, מן הראוי לא לפגוע בחברי כנסת לשעבר, שמרביתם בחרו שלא להמשיך בדרך הציבורית ולא שהם לא נבחרו כי הציבור לא בחר בהם.

2647: הוא פגע בנו שהוא לא האזין לנו.

2647: זאת בושה וחרפה שוועדה ציבורית לא מאזינה לגמלאים לפני שהיא מחליטה.

משה שרוני: היא לא החליטה שום דבר, אנחנו מחליטים כאן.

רוחמה אברהם-בלילא: חבר הכנסת לשעבר בני שליטא, אנא ממך.

ראובן גרונאו: אני אומר שחלק משמעותי מהחברים האלה החליטו, מיוזמתם, שלא לעסוק בענייני ציבור.

ראובן גרונאו: אמנם ההוצאה השנתית, על פניו, נראית קטנה כי זה 2.5 מיליון שקל, אבל אם נכפול אותה על פני כל אותם שנים שההטבה הזאת נמשכת, מדובר בעשרות מיליונים של שקלים.

ראובן גרונאו: אני חושב שהנורמה שנקבעה על ידי הכנסת הקודמת לגבי חברי כנסת חדשים, מן הראוי שתחול על כל חברי הכנסת, בין המכהנים ובין על אלה שפרשו.

ראובן גרונאו: אנחנו כן רואים מקום להארכת התקופה.

ראובן גרונאו: אנחנו ביקשנו שנתיים, יכול להיות שהכנסת תחליט שראוי שיהיה יותר.

ראובן גרונאו: אנחנו לא רואים מקום להטבה נצחית.

אחמד טיבי: שאלה אינפורמטיבית.

אחמד טיבי: פרופסור גרונאו, האם בדקתם מצב מקביל אצל שופטים לשעבר ופרופסורים מן המניין לשעבר?

ראובן גרונאו: אני רק יכול לקבוע דבר אחד שפרופסור מן המניין לשעבר חתום על עיתון, משלם אותו בעצמו, משלם את כל חשבונות הטלפון שלו בעצמו.

משה שרוני: יש הבדל בין זה ובין זה.

רוחמה אברהם-בלילא: אתה לא ענית לשאלתו של חבר הכנסת טיבי לגבי שופטים.

ראובן גרונאו: אנחנו לא חיפשנו האם יש קבוצה שנהנית מהטבות יותר גדולות מחברי הכנסת, כי אנחנו לא חושבים שזה צריך להיות הקריטריון לקביעה לגבי הזכויות של חברי הכנסת.

ראובן גרונאו: השאלה היחידה היא האם זה מכשיר עבודה שממשיך ומשרת אותם כל חייהם והאם מן הראוי שהציבור ישלם בשביל זה.

ראובן גרונאו: לזה אנחנו התייחסנו.

זהבה גלאון: שאלת הבהרה.

זהבה גלאון: גם בחוות הדעת שהגשתם, פרופסור גרונאו, וגם בחוות הדעת של היועצת המשפטית משתמשים במונח אחד שעובר כחוט השני וזה האינטרס הציבורי החשוב.

זהבה גלאון: בשום מקום לא קיבלתי הסבר מה האינטרס הציבורי.

זהבה גלאון: האם אינטרס ציבורי זה חיסכון?

זהבה גלאון: האם אינטרס ציבורי זה מודל?

ראובן גרונאו: האינטרס הוא החיסכון והדוגמה האישית.

ראובן גרונאו: הדוגמה האישית חשובה מאוד.

ראובן גרונאו: דווקא בעיתות אלה הדוגמה האישית יותר חשובה, אולי, מ-40 מיליון או 50 מיליון של הסעיף הזה.

יורם מרציאנו: השופטים במדינת ישראל לא צריכים להוות דוגמא אישית, רק חבריי הכנסת.

נסים זאב: מה העלות לחודש לחבר כנסת?

נסים זאב: אפשר לקבל את זה פר חבר כנסת?

נורית אלשטיין: 10,000 שקלים לשנה לכל חבר כנסת מכהן.

רוחמה אברהם-בלילא: אני פה שומעת שמדובר בהערכות של סדר גודל של 10,000 שקל.

משה שרוני: יש לי הצעה לסדר - להוריד את כל הנושא הזה בכלל, נקודה.

משה שרוני: אני רוצה הצבעה.

נאדיה חילו: עדיף.

יורם מרציאנו: באמת?

יורם מרציאנו: זה מה שמעניין את הכנסת?

יורם מרציאנו: זאת הנורמה הציבורית?

יורם מרציאנו: פגיעה בתנאים של חברי הכנסת לשעבר?

יורם מרציאנו: גמרנו את כל הבעיות?

משה שרוני: גברתי, אני מבקש להביא את זה להצבעה.

רוחמה אברהם-בלילא: יש פה עוד שתי הצעות לסדר.

אורי אריאל: גברתי היושבת ראש, אני רוצה להודות לוועדה הציבורית שמונתה על ידי הכנסת.

אורי אריאל: אל תשתלחו בהם.

אורי אריאל: אני חושב שהדעות ברורות לכולם, כולם ראו את הדוח המכובד.

אורי אריאל: לדעתי אפשר להצביע בעוד 60 שניות, ולעבור לשאר הדברים החשובים ולא לעשות עוד דיון ועוד דיון, כשתוצאה טובה יותר לא תצא ממנו, אם מותר לי להעריך.

אורי אריאל: אני מבקש מכולם, כולל דן תיכון, לוותר על זכות הדיבור.

אורי אריאל: קראנו, השקענו הרבה מאמץ על חשבון דברים אחרים, ללמוד את הסוגיות האלה ואני חושב שכל אחד מאיתנו הגיע למסקנה.

דוד אזולאי: אני מוותר על זכות הדיבור ואני מצטרף לדעת חבריי, שרוני ואריאל.

דוד אזולאי: יש לי שאלה לפרופ' גרונאו לגבי הדוגמה האישית.

דוד אזולאי: אני מאוד מעריך את העבודה שהם עשו ואני מניח שהם השקיעו הרבה זמן כדי להגיע למסקנות החשובות.

דוד אזולאי: רציתי לשאול את הפרופסור הנכבד, איפה הדוגמה האישית של הוועדה שלא שמעה את הנוגעים בדבר?

דוד אזולאי: האם לא מן הראוי היה להזמין אולם ולשמוע את דעתם, ואחר כך לקבל החלטה?

ראובן גרונאו: אני רוצה לענות על שתי השאלות.

ראובן גרונאו: לגבי השאלה הראשונה, חבר כנסת זכאי על כל שנת כהונתו ל-840 שקל.

ראובן גרונאו: דהיינו, 70 שקל לחודש, אלא שאת הסכום הזה צריך לכפול בכל השנים שהוא ישתמש בזכות הזאת.

ראובן גרונאו: נניח 30 שנה - - -

2545: יש תקרה של 10 שנים.

ראובן גרונאו: לא על זה אני מדבר.

משה שרוני: גברתי היושבת ראש, אני מבקש להביא להצבעה את ההצעה שלי.

משה שרוני: הצעה לסדר צריכים להביא את זה, אני מבקש.

רוחמה אברהם-בלילא: חבר הכנסת שרוני, מכיוון שאתה מבקש להביא את ההצעה שלך לסדר, אני אשאל את חברי הכנסת, האם הם מוכנים להצביע בעד ההצעה שלך, אבל לאחר שפרופסור גרונאו יסיים את דבריו.

ראובן גרונאו: כל חודש עבודה של חבר כנסת עד 10 שנות כהונה בכנסת, מזכה אותו היום ב-70 שקל, מוכפל, כמובן, באותם מספר שנים שהוא ינצל את ההטבה הזאת.

ראובן גרונאו: יזכו חברי הכנסת לחיים ארוכים, נניח 30 שנה מיום פרישתם מהכנסת, מדובר בהטבה שמידי חודש בחודש עולה למשלם המיסים 2,100 שקל.

ראובן גרונאו: דהיינו, 8% נוספים מהשכר השוטף.

מוחמד ברכה: אני לא חושב שמה שנאמר כאן זה מכובד.

רוחמה אברהם-בלילא: חבר הכנסת ברכה, תודה.

ראובן גרונאו: לגבי השאלה השניה, אנחנו עבדנו בלחץ זמן גדול כי ועדת הכנסת ביקשה את המלצותינו במהירות.

ראובן גרונאו: לא הסתייע בידנו לזמן את חברי הכנסת לשעבר.

ראובן גרונאו: רק לידיעתך, לחברי הכנסת לשעבר נדרשו כמה וכמה חודשים להכין את חוות הדעת המשפטיות שלהם.

ראובן גרונאו: עם פניית ועדת הכנסת שנחזור ונתייעץ בהם, התייעצנו איתם, נתנו להם את כל הזמן להתכונן, נתנו להם את כל הזמן לשטח את טענותיהם בפנינו, שמענו וגיבשנו עמדה.

רוחמה אברהם-בלילא: גיבשתם דעה לאחר ששמעתם את כל חברי הכנסת או שהיתה לכם עמדה מגובשת, מפאת קוצר הזמן?

ראובן גרונאו: אנחנו לא נכנסים לחדר עם דעה מגובשת.

ראובן גרונאו: הוועדה נועדה לקיים דיונים עם בעלי דבר.

ראובן גרונאו: כך נהגנו על פני 3 שנות כהונתנו.

ראובן גרונאו: הכנסת לא יכולה להלין שלא באנו לקראת חברי הכנסת.

רוחמה אברהם-בלילא: יש לנו את הצעתו של חבר הכנסת שרוני, שהוא מבקש להביא להצבעה.

משה שרוני: אני רוצה לתקן.

משה שרוני: גברתי יושבת ראש, לנו יש אותם הזכויות שיש לוועדה הציבורית.

משה שרוני: אם הוועדה הציבורית היתה דואגת - כשאני הופעתי בפניה ואמרתי שמימון חבר כנסת לבחירות יהיה חצי מיליון ולא מיליון וחצי, כדי שיהיה חיסכון של מיליארד, לא התייחסו לזה ומתייחסים ל"פינטס".

משה שרוני: אני מבקש להביא את ההצעה לסדר שלי: אין פוגעים בזכויות חברי כנסת לשעבר, נקודה.

משה שרוני: זאת ההצעה לסדר.

משה שרוני: עובד מדינה צמוד לתקשי"ר וכאן רוצים להפוך את זה.

משה שרוני: יש גבול לכל דבר.

משה שרוני: להצבעה.

יורם מרציאנו: אני מצטרף להצעה לסדר של חבר הכנסת משה שרוני.

יורם מרציאנו: אני תומך בה אני חושב שהיא חכמה ונכונה ואני חושב שאנחנו נצביע.

יורם מרציאנו: כל הדיון הזה לא מכבד את עברה של הכנסת.

מאיר פרוש: אני נגד שזה יבוא להצבעה.

ראובן ריבלין: בסופו של דבר, ועדת גרונאו מונתה על ידי ועדת הכנסת.

ראובן ריבלין: אנחנו מבקשים ממנה המלצות.

ראובן ריבלין: ראוי בדרך כלל שיישמעו להמלצות הוועדה.

ראובן ריבלין: זה לא דבר מוחלט, אבל פעמים רבות הוועדה יכולה לבוא ולשקול שיקולים או להעיר ולהאיר לוועדה הנכבדה את השיקולים הספציפיים שהביאו את הכנסת לכלל ההחלטות האלה.

ראובן ריבלין: אני רק רוצה להסביר לחברי הכנסת שהרקע לבקשתי, כיושב ראש ולבקשת הנשיאות, היתה התקפה אדירה שהיתה על הכנסת, באותה עת, בקשר לזכויות חברי הכנסת.

ראובן ריבלין: יותר מכך.

ראובן ריבלין: הכנסת, מאז חוק הבחירה הישירה, הפכה להיות במידה רבה, לא לגבי מפלגות מבוססות, רכבת שבה היו עולים ויורדים חברי כנסת לבקרים.

ראובן ריבלין: אני רוצה להסב את תשומת לבכם שבחצי שנה האחרונה של הכנסת ה-16 התחלפו בערך כ-17 חברי כנסת אשר שימשו שבועות בכנסת.

ראובן ריבלין: ברור היה לי שאותם אנשים, שאינם מקבלים פנסיה ואינם זכאים לפנסיה, גם אינם זכאים לדברים הנלווים.

ראובן ריבלין: אל תהיו גיבורים.

ראובן ריבלין: אני רוצה לומר לכם שהיה רגע, פה בכנסת, שבו דרשו ממני חברים, במפגיע, להזמין משטרה ולאחר שאני בהתלבטות קשה ביותר, לראשונה בתולדות הכנסת, בפרשת ההצבעות הכפולות, הזמנתי משטרה, ועל כך אני חושב שאני צריך להיזכר לדיראון עולם, האנשים שבאו והכו בי מכות קשות על כך שהזמנתי את המשטרה, הם אלה שאיימו עלי שאם אני לא אזמין משטרה הם יפנו לבג"ץ.

ראובן ריבלין: עכשיו אני רוצה לומר לכם.

ראובן ריבלין: האווירה מתחלפת פה בהתאם לכותרות העיתון.

ראובן ריבלין: יכול להיות שהישיבה הזאת ביום שני הבא - - - אורי אריאל למה אתה אומר את זה?

ראובן ריבלין: חבר הכנסת אריאל, עם כל הרגישות שלי לגבי חברותינו, אני אומר את דבריי.

ראובן ריבלין: יש דברים שבהם הציבור מתחיל ללחוץ בלחץ גדול ולכן אנחנו בוחרים ועדות ציבוריות.

ראובן ריבלין: נדמה לי שבנושא שבו מדובר בחברי כנסת ותיקים, אשר זכאים לפנסיה, אשר שימשו בכנסת תקופה ארוכה, למרות האבחנה המשפטית הברורה בין זכויות מוקנות לבין זכויות נלוות, שאינן חלק מהזכויות המוקנות - יש לי את האומץ לבוא ולומר לוועדה - - -

משה שרוני: למה לא היה אומץ להטיל על ועדה ציבורית שלראשי ממשלה ולשרים יהיו להם זכויות כמו לך ולחברי כנסת?

ראובן ריבלין: אז תעניש אותי שלא היה לי אומץ.

ראובן ריבלין: אני רוצה לומר לשרוני שהוא מורה ורב, כי הוא בא לכנסת והוא מלמד את כולנו בכל דבר ובדרך כלל הוא גם צודק.

ראובן ריבלין: אנחנו כל השנים לא ידענו.

ראובן ריבלין: אתה יודע את יחסי המאוד אוהד אבל יחד עם זה אני אומר את דברי.

ראובן ריבלין: אני אומר לכם שהיה לחץ ציבורי רציני ביותר ורצינו לבקש ולראות מהן הזכויות האלה והאלה.

ראובן ריבלין: אני מוכרח לומר שאני לא רואה הבדל, מבחינה מוסרית, בין זכויות שמוקנות לחבר כנסת וחבר כנסת לשעבר, אם אכן הוא היה חבר כנסת במשך תקופה שבה הוא היה זכאי לפנסיה.

ראובן ריבלין: לכן אני ממליץ בפני הוועדה, שאותו דבר שהוא שולי, הוא לא דבר של מה בכך, 200 אלף שקל בחודש זה לא דבר של מה בכך, אבל הוא בבחינת סמל.

ראובן ריבלין: זה 1,000 שקל, בממוצע בחודש, לחבר כנסת.

ראובן ריבלין: דרך אגב, אני מודיע לכם שיש אנשים שהזכויות הנלוות שלהם, אמנם הם לא רבים, עולות על הפנסיה שהם מקבלים.

ראובן ריבלין: שלא תהיה אי הבנה.

ראובן ריבלין: לאחר שהייתי חבר כנסת לשעבר, לאחר שבגלל עוונותיי הופלתי מעל כיסאי, בשנת 1992, אם הייתי מקבל את הזכויות, הזכויות הנלוות היו יותר גבוהות מהפנסיה שקיבלתי.

ראובן ריבלין: לכן אני מציע לפרופ' גרונאו וליוסף גילאור, שבעניין זה הסמל והסימבול של חבר כנסת לשעבר - בארצות הברית אומרים: "ONCE SENATOR ALWAYS A SENATOR".

ראובן ריבלין: אני מציע שבעניין זה אנחנו, בכל זאת, נשמע לרחשי לב הוועדה ונבין שהבקשה היא לא בקשה כספית חומרית אלא בקשה ערכית.

ראובן ריבלין: לכן אני מבקש מכם, בכל לשון של בקשה, בעניין הזה לסגת, משום שאנחנו לא רואים פה את העניין כעניין כספי אלא כעניין ערכי.

ראובן ריבלין: בכל זאת, חבר כנסת הוא חבר כנסת ושליח ציבור הוא שליח ציבור.

ראובן ריבלין: אני מודה לכם על שהאזנתם.

רוחמה אברהם-בלילא: יש את הצעתו של חבר הכנסת שרוני.

רוחמה אברהם-בלילא: כיושבת ראש ועדה חשבתי שאנחנו צריכים לקיים דיון ולא לקבל החלטה בשלב הזה.

רוחמה אברהם-בלילא: יחד עם זה, לדעתי אין לפגוע בכל הסוגיה של חברי כנסת לשעבר, שמקבלים כבר את הנלוות האלה.

רוחמה אברהם-בלילא: יחד עם זה, אני מודיעה, כחברת כנסת פעם שניה, ברגע שאני אפסיק לכהן, שייקחו את שתי ההטבות האלה, אין לי שום בעיה.

רוחמה אברהם-בלילא: אבל, לגבי חברי הכנסת לשעבר, לא מתקנים רטרואקטיבית ולא ראוי שזה ייעשה.

רוחמה אברהם-בלילא: אני רוצה להביא להצבעה את הצעתו של חבר הכנסת שרוני.

רוחמה אברהם-בלילא: אם מי מחברי הכנסת עדיין חושב שצריך לקיים דיון – אני אביא את ההצעה של חבר הכנסת שרוני להצבעה.

רוחמה אברהם-בלילא: מי שיהיה בעד זה לא לפתוח לדיון ואז תתקיים נוספת על עצם העניין.

רוחמה אברהם-בלילא: ומי שרוצה שכן נפתח בדיון יצביע נגד.

גדעון סער: יש לי הצעה.

גדעון סער: אני חושב שאנחנו צרכים למצוא איזון בין האמונה, שהיא לפי דעתי מחברת את כולם, והיא באה לידי ביטוי במה שאמר חבר הכנסת שרוני, לבין הרספקט שאנחנו צריכים להקרין כלפי וועדה ציבורית שפועלת וממליצה מעת לעת ובדרך כלל אנחנו מקבלים את המלצותיה.

גדעון סער: מאחר שנשמעה גם טענה, שלפחות מבטאת תחושה, שלחברי הכנסת לשעבר לא היתה אפשרות מספקת להביא את עמדתם בפני הוועדה הציבורית, אנחנו יכולים לבקש מהוועדה הציבורית לדון בעניין הזה פעם נוספת לאחר שתשמע אותם.

גדעון סער: הוגשו היום חוות דעת לוועדה, הן לא היו בפני הוועדה הציבורית.

2647: בשביל לשנות החלטה הם צריכים להיות גדולים מהחיים, והם לא גדולים מהחיים, הם קטנים מהחיים.

גדעון סער: מה קורה?

גדעון סער: למה אתם קצרי רוח?

גדעון סער: הרי בסוף זה חוזר לוועדת הכנסת.

גדעון סער: מר בן ישראל - - -

גדעון בן ישראל: חבר הכנסת לשעבר גדעון בן ישראל.

גדעון סער: אבל מר בן ישראל זה לא פחות מכובד.

גדעון סער: שמע, שמך הולך לפניך.

גדעון בן ישראל: אני 60 שנה ביחסי עבודה, לא שמעתי על פגיעה בזכויות מוקנות.

גדעון סער: אם נעשה את הדבר הזה, הרי לא פגענו בשום זכות.

גדעון סער: אם הוועדה, לאחר שתקבל את חוות הדעת החדשות, תיוותר בעמדתה המקורית ותמליץ לנו את אותו דבר, נוכל להחליט כפי שנמצא לנכון.

גדעון סער: אני חושב שזה יותר נכון.

רוחמה אברהם-בלילא: היו פה טענות שלא שמעו אותם ולאחר מכן היו פה טענות שהם כן שמעו אותם.

משה שרוני: אני מבקש הצבעה.

רוחמה אברהם-בלילא: אני רואה שחברי כנסת רוצים לדבר.

רוחמה אברהם-בלילא: אם אתם לא מוותרים על זכות הדיבור, אני אאפשר לכולם לדבר, אבל אם אתם מדברים נעבור להצבעה על הצעתו של חבר הכנסת שרוני.

רוחמה אברהם-בלילא: האם חבר הכנסת שביקשו לדבר, מוותרים על זכות הדיבור?

זהבה גלאון: אני רוצה להגיד משפט.

משה שרוני: את חייבת להביא את ההצבעה שלי להצבעה.

משה שרוני: אני מבקש, באמת.

רוחמה אברהם-בלילא: אני אביא אותה להצבעה.

משה שרוני: עכשיו.

רוחמה אברהם-בלילא: אני אחלק את זה לשניים.

רוחמה אברהם-בלילא: אני אעשה הצבעה האם לקיים הצבעה על ההצעה לסדר שלו ולאחר מכן אני אאפשר הערה קצרה לסדר לחברת הכנסת גלאון.

זהבה גלאון: לא, אחר כך אני ממש לא מעוניינת.

זהבה גלאון: אני חושבת שאם חבר הכנסת שרוני היה שומע את מה שאני אומרת יכול להיות שהוא היה חושב אחרת.

רוחמה אברהם-בלילא: אבל גם חברת הכנסת קולט אביטל וחבר הכנסת נסים זאב, חבר הכנסת גבאי וחבר הכנסת ברכה, גם הם רוצים להעיר הערה.

רוחמה אברהם-בלילא: אני יושבת בראש השולחן ואני רואה שכולכם רוצים להעיר.

רוחמה אברהם-בלילא: אז אם אתם רוצים הערות ואתם לא רוצים להצביע - - -

זהבה גלאון: את מחליטה.

רוחמה אברהם-בלילא: אני חושבת שאם אני פותחת את הדיון אז לא מצביעים.

רוחמה אברהם-בלילא: אף אחד לא רוצה.

רוחמה אברהם-בלילא: אני עוברת להצבעה על הצעתו של חבר הכנסת שרוני.

רוחמה אברהם-בלילא: אתה מוכן להקריא שוב את ההצעה?

משה שרוני: אין פוגעים בזכויות חברי כנסת לשעבר, נקודה.

משה שרוני: ולא יביאו לדיון כאן עוד פעם.

רוחמה אברהם-בלילא: מי בעד להביא את הצעתו של חבר הכנסת שרוני לשולחן הוועדה?

נסים זאב: הכוונה שלא לקיים דיון.

רוחמה אברהם-בלילא: שלא לקיים דיון.

רוחמה אברהם-בלילא: מי מתנגד?

רוחמה אברהם-בלילא: הצבעה בעד - 13 נגד - 6 נמנעים – 1 הצעתו לסדר של חבר הכנסת משה שרוני, נתקבלה.

גדעון סער: לא השתתפתי בהצבעה.

רוחמה אברהם-בלילא: לפרוטוקול, חבר הכנסת סער לא השתתף בהצבעה.

רוחמה אברהם-בלילא: 13 הצביעו בעד, 6 התנגדו, 1 נמנע, ולפיכך אני קובעת כי וועדת הכנסת החליטה לא להביא לדיון את ההמלצה שהונחה על שולחננו.

רוחמה אברהם-בלילא: אני מודה לכולם.

2545: רק רגע, צריך הבהרה.

2545: אני רוצה להבהיר לחברי הכנסת לפני שהולכים להצביע.

2545: אני מבין שהולכים עכשיו להצביע על עצם העניין, על פי הצעתו של חבר הכנסת שרוני.

2545: אבל יש פה שני נושאים ולדעתי צריך להצביע פעמים.

2545: אחד, אם פוגעים בזכויות של חבר כנסת לעתיד, קרי, כעבור שנתיים, כמו שהוועדה המליצה, שלא יהיו פלאפונים וטלפונים, ויש החלטה נוספת שבשלהי הכנסת היוצאת ועדת הכנסת קיבלה החלטה שמגבילים את זה לפלאפון אחד ושלושה קווי טלפון נייחים.

2545: גם זה, אם מצביעים לפי הצעת שרוני, הבנתי שמבטלים גם את זה.

2545: זאת צריכה להיות החלטה נפרדת.

משה שרוני: ההצעה שלי היתה ברורה מאוד.

משה שרוני: אין פוגעים בזכויות חברי כנסת או גמלאים שכבר פרשו.

2545: זאת אומרת שזה כולל את הנושא ואין הגבלה.

משה שרוני: כן.

יצחק גלנטי: לגבי האופציה מה יהיה מהיום והלאה יש בהחלט מקום לדון, אבל רטרואקטיבית אין מקום לדיון, ולכן יש לקבל את הצעתו של שרוני.

ראובן ריבלין: גברתי היושבת ראש, האם הדיון הסתיים?

רוחמה אברהם-בלילא: לגבי ההמלצה הזאת, יש לנו חוות דעת של היועצת המשפטית של הוועדה, שיש שתי המלצות.

רוחמה אברהם-בלילא: אחת, הגבלת תקופה, על זה לא מצביעים.

רוחמה אברהם-בלילא: והנושא השני - בגלל העניין הטכנולוגי, שחברי כנסת יוכלו לפצל את הסכום הזה לפחות ל-3 קווים בבית, דהיינו, פקס אינטרנט וכו', שזאת בקשה שלכם חברי הכנסת לשעבר, אז זאת לא פגיעה.

רוחמה אברהם-בלילא: להיפך, זאת מעין התחשבות יתר.

רוחמה אברהם-בלילא: מדובר באותו הסכום.

רוחמה אברהם-בלילא: חברים, זה אותו סכום, למעט העובדה שבמקום שזה ישולם עבור קו טלפון אחד בבית, זה ישולם עבור עד 3 קווים וטלפון אחד.

רוחמה אברהם-בלילא: מי בעד ההמלצה הזאת?

אחמד טיבי: על מה ההצבעה?

רוחמה אברהם-בלילא: 3 קווי טלפון באותו סכום.

רוחמה אברהם-בלילא: אין חריגה מהסכום המוצע.

ראובן ריבלין: אפשר לפצל בלי חריגה מהסכום.

רוחמה אברהם-בלילא: הצבעה - - - חבר הכנסת אזולאי לא הבין על מה הצבענו.

רוחמה אברהם-בלילא: אתם לא מבינים בגלל שאתם לא מקשיבים.

רוחמה אברהם-בלילא: נקודה.

רוחמה אברהם-בלילא: אם תקשיבו אז תבינו.

רוחמה אברהם-בלילא: הסברתי שיש המלצה שלישית, שהוועדה המליצה שאת אותו הסכום שנקבע, במקום שישולם עבור קו טלפון נייח אחד, משום הטכנולוגיה שקיימת, למרבית האנשים יש קו של אינטרנט או פקס, דהיינו, ההמלצה מציעה שאותו סכום יתאפשר גם לשלושה קווי טלפון נייחים וקו טלפון אחד.

רוחמה אברהם-בלילא: אני חוזרת על ההצבעה, אומר את הסיכום והישיבה מסתיימת.

2545: סליחה, היום אין הגבלה בקווים, יש הגבלה רק בסכום.

רוחמה אברהם-בלילא: יש הגבלה בסכום.

ראובן ריבלין: שיעשו מה שהם רוצים.

רוחמה אברהם-בלילא: לא, שלא יעשו מה שרוצים.

רוחמה אברהם-בלילא: אתה יודע למה ההצעה הזאת?

רוחמה אברהם-בלילא: בוא נפתח את הקלפים.

רוחמה אברהם-בלילא: ההצעה הזאת היא משום שלחברי כנסת רבים, כאשר יש טלפון נייד אחד – עשו בדיקה והתגלה שחברי כנסת מעטים נתנו טלפונים ניידים גם לילדים וגם לבני דודים וגם לסבתות ולסבים.

רוחמה אברהם-בלילא: אני חושבת שמן הראוי שאנחנו נחליט שמספיק טלפון נייד אחד ושלושה קווי טלפון נייחים.

רוחמה אברהם-בלילא: זאת ההמלצה.

רוחמה אברהם-בלילא: אני מציעה לחברי הכנסת לקבל את ההצעה הזאת.

רוחמה אברהם-בלילא: מי בעד ההצעה הזאת שירים את ידו.

נסים זאב: כדי להוריד את החשד הזה, אני מצביע בעד.

רוחמה אברהם-בלילא: רק כדי להוריד את החשד הזה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: הצבעה בעד – 14 נגד – אין נמנעים – 1 ההצעה לאשר לחברי הכנסת לשעבר קו טלפון נייד אחד ו-3 קווי טלפון נייחים, אושרה.

רוחמה אברהם-בלילא: בעד הצביעו 14, אין מתנגדים, יש נמנע אחד.

רוחמה אברהם-בלילא: אני סוגרת את הישיבה.

רוחמה אברהם-בלילא: תודה רבה.